Mikko Kousa

Mikko Tapio Kousa (s. 11. toukokuuta 1988 Lahti) on suomalainen jääkiekkopuolustaja, joka pelaa SM-liigajoukkue Pelicansissa. Hän toimii joukkueen varakapteenina. Kousa laukoo oikealta.
Ura.
Seuraura.
Kousa on Kiekkoreippaan kasvatti. Hän edusti juniorina myös Pelicansia, jossa Kousa voitti A-nuorten Suomenmestaruuden keväällä 2007. Hän kuului pudotuspeleissä Pelicansin avainpelaajiin. Kousa oli tehoilla 7+3=10 tehokkain puolustaja Bluesin Ville Lajusen kanssa, pistepörssin kahdeksas Lajusen ja HIFK:n Max Wärnin kanssa sekä maalipörssin kolmas Bluesin Toni Kähkösen ja joukkuetoverinsa Topi Aholan kanssa. Hänet valittiin A-nuorten SM-liigan pudotuspelien arvokkaimmaksi pelaajaksi. Kousa pelasi kaudella 2006–2007 myös ensimmäiset miesten pelinsä pelatessaan kolme Mestis-ottelua alle 20-vuotiaiden maajoukkueessa tehoin 1+1=2.
Kaudella 2007–2008 Kousa teki debyyttinsä SM-liigassa. Hän pelasi ensimmäisen liigaottelunsa 6. lokakuuta 2007 vieraissa Tampereen Ilvestä vastaan, jolloin Samuli Suhonen oli loukkaantuneena. Kousa teki ottelussa yhden syöttöpisteen Marko Jantusen tekemään ylivoimamaaliin. Hän pelasi kauden aikana yhteensä kaksi runkosarjaottelua, joista toisen Kousa pelasi runkosarjan päätöskierroksella 4. maaliskuuta 2008 JYPiä vastaan. Ottelu oli hänelle kotidebyytti. Kousa oli Pelicansin liigajoukkueen kanssa myös kevään pudotuspelien ajan, joissa hän teki viidessä ottelussa yhden syöttöpisteen. Suurimman osan kaudesta Kousa pelasi Pelicansin A-nuorissa, joissa hän oli tehoilla 15+19=34 puolustajien maalipörssin voittaja sekä joukkueen sisäisen pistepörssin toinen Teemu Rinkisen jälkeen. Puolustajien pistepörssissä Kousa sijoittui toiseksi KalPan Joonas Riekkisen jälkeen. Kauden aikana hän pelasi myös 11 Mestis-ottelua alle 20-vuotiaiden maajoukkueessa tehoin 2+1=3.
Varsinainen SM-liigan tulokaskausi 2008–2009 toi Kousalle 53 runkosarjaottelussa tehot 1+9=10. Hän teki liigauransa ensimmäisen maalin 4. lokakuuta 2008 vieraissa Rauman Lukkoa vastaan. Tulokaskausi ei kuitenkaan tuonut läpimurtoa ja kaudella 2009–2010 Kousa joutui entistä pienempään rooliin ja pelasi vain 23 runkosarjaottelua tehoin 2+4=6. Hän pelasi myös kuusi ottelua lainalla Mestis-joukkue Heinolan Kiekossa tehden tehot 1+2=3.
Toukokuussa 2010 Kousa teki 1+1-vuotisen sopimuksen HIFK:n kanssa. Kousa pelasi kauden 2010–2011 HIFK:ssa tehden runkosarjassa tehot 10+12 ja pudotuspeleissä 1+5. Kausi päättyi Kousan ensimmäiseen SM-liigakultaan HIFK:n voitettua finaalisarjan otteluvoitoin 4–0. Toisella HIFK-kaudellaan Kousan sanotaan tehneen todellisen läpimurtonsa. Hän oli puolustajien pistepörssin kolmas tehtyään runkosarjassa 34 pistettä. 
Kauden jälkeen Venäjän KHL-seurat olivat kiinnostuneita hänestä, ja hän tekikin vuoden sopimuksen Torpedo Nižni Novgorodin kanssa. 
Kausi 2013–2014 Jokereissa oli Kousalle pettymys, sillä mies merkkautti 57 ottelussa 18 tehopistettä (5+13) plusmiinus-sarakkeen näyttäessä nollaa.
Kauden 2014–2015 Kousa vietti SM-liigassa ja Rauman Lukossa. Seuraavalla kaudella seura vaihtui kroatialaiseen Medveščak Zagrebiin.
Kauden 2016–2017 alun Kousa pelasi SHL-joukkue Djurgårdens IF:ssä. Hän kuitenkin palasi kesken kauden kasvattajaseuraansa Lahden Pelicansiin. Hän edusti Pelicansia myös kaudet 2017–2018 ja 2018–2019.
Kousa siirtyi keväällä 2019 IFK:hon kahden vuoden sopimuksella. HIFK:n jälkeen Kousa piipahti taas Pelicansissa, DEL-liigan Düsseldorfer EG:ssä sekä slovakialaisessa HK Nitrassa.
Kaudeksi 2024–2025 Kousa tuli takaisin Suomeen ja siirtyi vuoden mittaisella sopimuksella Saimaan Palloon. Hänet nimettiin heti joukkueen varakapteeniksi.
Kaudeksi 2025–2026 Kousa teki paluun Pelicansiin kaksivuotisella sopimuksella. Hänet nimettiin taas saman tien joukkueen varakapteeniksi.
Maajoukkueura.
Kousa pelasi alle 20-vuotiaiden MM-kilpailuissa vuonna 2008.
Suomen edustusjoukkueeseen Kousa valittiin ensimmäisen kerran keväällä 2009 MM-kisoja edeltävälle ensimmäiselle leiriviikolle. Hän pelasi kaksi ottelua Unkaria vastaan mutta tippui niiden jälkeen leirikokoonpanosta.
Muuta.
Kousan isä Keijo on entinen maajoukkuetason jalkapalloilija, joka pelasi muun muassa Lahden Kuusysissä.